Likavka 22. júna (TASR) - Komunistická strana Slovenska (KSS) vynaloží na predvolebnú kampaň približne tri milióny korún. Na uvedenú sumu sa už začali skladať radoví členovia a sympatizanti strany, a to zväčša po sto až päťsto korún. Kandidáti na poslancov ocenili iniciatívu členskej základne na svojom dnešnom celoslovenskom stretnutí, ktoré sa uskutočnilo v Likavke pri Ružomberku.
KSS napĺňanie predvolebného fondu považuje za veľmi transparentné, lebo každý prispievateľ do neho dostane predvolebnú známku v hodnote finančného daru. Komunisti si zvolili formu samofinancovania, lebo neočakávajú sponzorské príspevky. Podľa ich predsedu Jozefa Ševca napríklad asi 800 tisíc Sk využijú na zaplatenie mesačného prenájmu 80 plagátovacích plôch. Ich billboardy sa objavia až 1. septembra. Ak by to malo byť skôr, čo i len jeden augustový deň, tak by objednávateľ musel zaplatiť prenájom za celý mesiac a toľko financií KSS nemá, konštatoval jej predseda.
Dodal, že predvolebná kampaň komunistov nebude konfrontačná. Volebným programom chcú osloviť občanov, ktorí majú záujem na riešení problémov Slovenska.